Danny DeVito
Store norske leksikon,Kunst og estetikk,Film, TV og teater,Film og TV,Nord-amerikansk film og TV,Nord-amerikanske skuespillere
Danny DeVito er en skuespiller og regissør fra USA. Han har vært et stort navn i Hollywood siden 1980-årene, og virker innen både film og TV.
Debut på lerretet Han vokste opp i Asbury Park i New Jersey, debuterte som filmskuespiller i 1970 og gjorde en troverdig birolle som en av Jack Nicholsons medpasienter i One Flew Over the Cuckoo's Nest (Gjøkeredet, 1975).DeVito har siden gjort karriere av å spille aggressive, kyniske eller egoistiske rollefigurer, ofte med komisk tilsnitt, som i TV-serien Taxi (1978–1983), en rolle han vant en Golden Globe for i 1980, og filmer som Romancing the Stone (Kampen om den grønne diamant, 1984), Other People's Money (Stjernesmell, 1987), Tin Men (1987), Batman Returns (1992; som Pingvinen), Get Shorty (1995; oppfølger i 2005) og L. A. Confidential (1997).Han har også gjort seg bemerket med biroller i The Virgin Suicides (1999), Man on the Moon (1999) og Big Fish (2003), og har lånt stemmen sin til animasjonsfilmer som Animal Crackers (2017) og Smallfoot (2018). Regi Som regissør debuterte DeVito med den svarte komedien Throw Momma From The Train (Kast mamma av toget, 1987), hvor han selv spilte en av hovedrollene. Siden har han stått for regien av blant annet The War of the Roses (Rosenes krig, 1989), Hoffa (1992), Matilda (1996), etter Roald Dahl, og Death to Smoochy (2002), i tillegg til en rekke kortfilmer.Som en av produsentene av Erin Brockovich (2000) ble han Oscar-nominert for beste film. Les mer i Store norske leksikon film i USA Hollywood spillefilm